Malmön poliisiasemaa joudutaan nyt vartioimaan konepistoolein useiden pommi-iskujen jälkeen.

Raskaasti aseistautuneet poliisit ovat aloittaneet poliisiasemansa suojaamisen Malmössä perjantaina, kertoi Expressen.

Poliisiasemat ovat joutuneet useiden pommi-iskujen kohteeksi Etelä-Ruotsin Malmössä, jossa rikollisjengit ovat käyneet veristä sotaa jo vuosien ajan.

Viimeksi perjantaina 30-vuotias mies ammuttiin kadulla hengiltä Malmössä. Poliisin mukaan kyseessä oli rikollisjengien välienselvittely. Tämä oli jo viides ampumavälikohtaus Malmössä tänä vuonna. Niissä on kuollut kaksi ja loukkaantunut kaksi henkilöä.

Lauantai-iltana viillettiin 16-vuotiasta poikaa kasvoihin puistossa Malmön pohjoisosassa.

Poliisin mukaan poliisiasemien vahvennettu vartiointi on seurausta poliisin aloittamista rikollisten valvontatoimista.

– Olemme päättäneet lisätä turvatoimia käynnissä olevien rikollisten vastaisten tiedustelutoimien vuoksi, perusteli Malmön pohjoisen alueen poliisipäällikkö Andy Roberts Expressenille.

Poliisi ei kerro, onko valvonta ympärivuorokautista ja kuinka kauan vahvennettua vartiointia jatketaan. Vartioivat poliisit ovat varustautuneet suojaliivein ja kypärin sekä aseistautuneet MP5-konepistooleilla.

Malmössä on poliisia vastaan isketty useita kertoja viime aikoina. Joulukuun 29. päivä räjäytettiin parkissa ollut poliisiauto poliisiaseman edessä Sallerupsvägenillä. Tammikuun 17. päivä räjähti voimakas räjähde poliisiaseman edessä Rosengårdissa.

Lisäksi helmikuussa 2014 oikeustalon edessä räjähti voimakas lataus.

Poliisin mukaan kaikkia kolmea paikkaa vartioidaan nyt.

Andy Roberts toteaa, että Malmön poliisin työskentelyolosuhteet ovat tulleet haastavammiksi viime vuosina.

– Sellainen maailma on nykyään. Nyt tarvitsemme vartiointia. Joskus 15 vuotta sitten oli vielä iso asia, jos ammuskeltiin. Nyt tuntuu, että lähinnä olkapäätä kohautetaan.